পাশাপাশি উদ্যোগপতি হিসেবে নিজেকে গড়ে তোলার প্রস্তুতিও ছিল। সকাল থেকে বিকেল পর্যন্ত কলেজে অর্থনীতি, স্ট্যাটিসটিক্সের ক্লাস আর ব্যবসা সংক্রান্ত নানাবিধ পাঠ - বিকেল চারটে থেকে রাত এগারোটা পর্যন্ত কম্পিউটার অ্যাসেম্বলিং এবং ইঞ্জিনিয়ারিংয়ের ছাত্রদের প্রোগ্রামিংয়ের কোচিং করানো -এটাই ছিল অরিজিৎ ভট্টাচার্যর রোজনামচা। "ব্যবসার কাজে অনেকসময় দিনেরবেলা অ্যাপয়েন্টমেন্ট রাখতে হতো। তাই সবসময় সব ক্লাসও করা হয়ে উঠত না। নিজের ব্যবসার জন্য পড়াশুনোয় গাফিলতির কথা মানতে কলেজের প্রিন্সিপাল যদি রাজি না হন, তাই তাঁকে জানিয়েছিলাম যে আমি একটি ছোট সংস্থায় চাকরি করি," বললেন অরিজিৎ।